АҞӘА, нанҳәа 1 - Sputnik. Аԥсны Урыстәылеи иареи рыбжьара иҟоу аҳәынҭқарратә ҳәаа аанартит аҳәаанырцә тәылауаа зегьы рзы, абри аҩыза аҳәамҭа ҟаиҵеит Аԥсны аԥыза-министр Александр Анқәаб Акоронавирус аҽацәыхьчаразы акоординациатә штаб аилатәара ашьҭахь ҳәа ааицҳауеит Sputnik акорреспондент.
"Аԥсуа гангьы, Урыстәыла аӡбамҭа инақәыршәаны, аҳәаа аанартуеит ԥықәсылара ҳәа акгьы ҟамҵакәа. Ари азҵаара даара акыраамҭа ҳалацәажәон, аҵыхәтәан абас ҳагьазааит", - иҳәеит Анқәаб.
Иара иҳәеит убасгьы, атәыла иҭало рҟынтә акоронавирус рцәа ишалам шьақәзырӷәӷәо ашәҟәқәа аҭаххаӡом ҳәа.
"Уажәазы аҳәааҿы аилыхара ыҟаӡам, аха ҳтәылахь аара зҭахқәоу рацәаҩуп. Сареи аштаб алахәцәеи ҳгәаанагара убас иҟоуп: ачымазара шумам азы ашәҟәқәа ҳшәырбароуп ҳәа ҳазҳәаӡом, избанзар Аԥснынтә Урыстәылаҟа ицогьы уи аҩыза ашәҟәқәа шәымазароуп ҳәа рарҳәаӡом", - иҳәеит Анқәаб.
Аҳәааҿы иҟоу аҳазалхратә, агәаҭаратә маҵзурақәа абжьааԥнытәи русуратә режим ахь ииасхьеит иәеит аԥыза-министр.
Сааҭқәак раԥхьа Урыстәылеи Аԥсни рҳәаа аартразы адҵа инапы аҵаиҩит Урыстәыла аԥыза-министр Михаил Мишустингьы.